Autorizarea operatiunilor de filmare in zonele apartinand domeniului public?
 
Potrivit reglementarilor in vigoare, nu exista o norma expresa care sa reglementeze situatia juridica a avizarii activitatilor de filmare in spatii publice la nivelul Capitalei, respectiv, al Sectoarelor 1-6 ale Municipiului Bucuresti. In acest context, daca recurgem la o interpretare sistematica a normelor juridice cuprinse in legi precum si alte acte administrative, cu caracter normativ sau individual, rezulta ca,  activitatile de filmare sunt supuse impozitarii/taxarii si implicit sunt supuse avizarii/aprobarii de catre administratia publica locala in temeiul competentelor generale si speciale ce revin acestora prin lege.
Astfel, prin Legea nr. 273/2006 privind finanţele publice locale, in Lista impozitelor, taxelor şi altor venituri ale bugetelor locale, la rubrica “Venituri proprii”, se stabileste ca “în bugetul propriu al Municipiului Bucureşti se prevad taxe pentru utilizarea bunurilor apartinand domeniului public, autorizarea utilizării acestor bunuri, precum si pentru desfăşurarea de activităţi in spatiul apartinand domeniului public (taxe administrative, eliberări de permise)”.
Totodată, prin efectul prevederilor cuprinse în Anexa nr. 1 a HCGMB nr. 3/29.01.2013 privind stabilirea nivelurilor impozitelor si taxelor locale in Municipiul Bucuresti, se stabileste ca “pentru utilizarea temporară a locurilor publice pentru filmare se percepe o taxă care se calculează în funcţie de zonă şi se plăteşte anticipat, la data obţinerii acordului/avizului Primarului General, taxa aplicandu-se pe zi, indiferent de numărul de ore de filmare efectuate/solicitate. Solicitările se adresează în scris, instituţiei Primarului General al Municipiului Bucureşti cu cel puţin 3 zile lucrătoare înainte de începerea activităţii, în urma verificării şi avizării activităţii de catre un reprezentant al compartimentului de specialitate, solicitantul primind acordul/avizul sau refuzul în scris”.
În acelasi context reglementar, mentionam si prevederile cuprinse in HCGMB nr. 254/2008, privind administrarea retelei stradale si pietelor publice din Municipiul Bucuresti, cu modificarile si completarile ulterioare, potrivit carora “Consiliul General al Municipiului Bucuresti, prin Administratia Strazilor, va administra reteaua principala de strazi si pietele publice aferente, iar Consiliile Locale ale Sectoarelor 1-6 vor administra reteaua secundara de strazi si pietele publice aferente in aria carora se afla”. Facem totodata precizarea ca, prin sintagma “reteaua principala de strazi” se are in vedere ansamblul arterelor principale de circulatie afectate circulatiei mijloacelor de transport in comun.
In sfarsit, se impune sa mentionam si prevederile cuprinse in HCGMB nr. 160/2001 privind administrarea parcurilor, gradinilor publice si zonelor verzi din Municipiul Bucuresti. Potrivit acestui act normativ,  se afla in administrarea Consiliului Local al Sectorului 1, prin Administratia Domeniului Public Sector 1, urmatoarele parcuri: “Kiseleff’; ‘Dorobanti” (fost Lupoaica) – C-tin Brancusi; ‘Nicolae Iorga”; ‘Hotel Turist’; “Hotel Nord”; ‘Regina Maria’; ‘Textila’ (Str Siret); “Venus”; “Luigi Cazavillan”; “Constantin Brancusi”; “Bratianu”; “Marasoiu”; “Iuliu Tetrat”; “Automatica”; “Maica Teofana”; “Ciresoaia”; “Izbiceni”; Bazilescu; Parcul (padurea) Baneasa; “Casa presei libere”. Parcurile Cismigiu, Herastrau si Floreasca (Bordei) raman in administrarea  Consiliului General al Municipiul Bucuresti prin Administratia Lacuri Parcuri si Agrement Bucuresti. 
Fata de cele mai sus expuse, in vederea eliberarii Acordului pentru utilizarea temporară a locurilor publice pentru filmare, in general, competenta revine institutiei care  administreaza acea zona publica, potrivit actelor normative in vigoare, dupa caz, Primariei Municipiului Bucuresti sau Primariei Sectorului 1, in deplina conformitate cu prevederile HCGMB nr. 254/2008, privind administrarea retelei stradale si pietelor publice sau HCGMB nr. 160/2001 privind administrarea parcurilor, gradinilor publice si zonelor verzi din Municipiul Bucuresti.
In special, pentru stabilirea competentei de eliberare a Acordului pentru utilizarea temporară a locurilor publice pentru filmare, trebuie avut in vedere caracterul si tipologia secventelor de film ce se impun a fi realizate.
Astfel, pe cale de interpretare a normelor legale in vigoare, in toate cazurile in care petitia are ca obiect utilizarea temporară a locurilor publice pentru realizarea unor secvente de “film comercial” (in scopul obtinerii de venituri), indiferent daca acel loc public se afla in administrarea Consiliului General al Municipiului Bucuresti sau Consiliului Local al Sectorului 1, solicitările se adresează în scris, instituţiei Primarului General al Municipiului Bucureşti cu cel puţin 3 zile lucrătoare înainte de începerea activităţii, în urma verificării şi avizării activităţii de catre un reprezentant al compartimentului de specialitate, solicitantul primind acordul/avizul sau refuzul în scris”, potrivit pct. 1 lit. “a”-“c” din Anexa nr. 1 a HCGMB nr. 3/29.01.2013.
Facem precizarea că instituţia Primarului General al Municipiului Bucureşti are sediul în Str. Splaiul Independenţei nr. 291-293, Sector 6 Bucureşti, însa petitiile se depun la Registratura acestei instituţii, la adresa din Bd. Regina Elisabeta, nr. 42. 
Potrivit pct. 1.3. din Anexa nr. “1a” din HCGMB nr. 3/29.01.2013 - Norme metodologice  de aplicare a taxelor pentru utilizarea temporara a locurilor publice si a altor taxe in municipiul Bucuresti, in cazurile in care petitia are ca obiect utilizarea temporară a locurilor publice pentru realizarea unor secvente de film, altele decat film “comercial”, iar acel loc public se afla in administrarea Consiliului Local al Sectorului 1, solicitările se adresează în scris, instituţiei Primarului Sectorului 1. Se are in vedere in principal, faptul ca, taxele percepute pentru utilizarea temporară a locurilor publice pentru filmare se fac venit la bugetul Municipiului Bucuresti si nu la bugetele Sectoarelor 1-6, astfel incat, solicitările pentru realizarea unor secvente de film altele decat film “comercial” se adresează, în scris, instituţiei Primarului Sectorului 1. Si aceasta deoarece potrivit pct. 1.3. din Anexa nr. “1a” din HCGMB nr. 3/29.01.2013, sunt exceptate de la plata taxei filmele documentare, filmele studentesti si orice alte filme care nu au caracter “comercial”, in sensul ca nu sunt realizate in scopul obtinerii de venituri (filme cu caracter social-cultural; educativ etc).
Facem precizarea ca instituţia Primarului Sectorului 1 are sediul în Bd. Banu Manta nr. 9, Sector 1 Bucureşti, iar petitiile se depun la Registratura acestei instituţii, la adresa menţionată, la parter, în zilele de Luni, Marţi şi Joi, între orele 08,30-18,30 sau în zilele de Miercuri şi Vineri între orele 08,30-16,00. 

In toate cazurile, petitia avand ca obiect utilizarea temporară a locurilor publice pentru realizarea unor secvente de film, trebuie sa cuprinda: 
a) date privind numele si prenumele, domiciliul persoanei fizice; denumirea si sediul persoanei juridice; 
b) descrierea detaliata a locurilor publice care urmeaza a fi utilizate temporar pentru realizarea unor secvente de film
c) descrierea detaliata a filmului, astfel incat sa poata fi identificat caracterul acestuia: comercial/necomercial (elementele de identificare a scenelor; regia; personajele); 
d) date despre echipa de filmare (numarul si calitatea persoanelor; aparatele tehnice, in dotare, ce vor fi folosite); 
e) intervalul orar in care vor fi realizate secventele de film (ziua; ora).
De asemenea, petitia trebuie sa fie insotita de inscrisuri doveditoare, in copie, privind identitatea solicitantului (Act Constitutiv si Statut persoana juridica; Carte de identitate persoana fizica reprezentant legal sau carnet de student, dupa caz). 


